IZVEDBENA UREDBA KOMISIJE (EU) 2022/1405

z dne 16. avgusta 2022

o določitvi obrestnih mer, ki se uporabljajo za izračun stroškov financiranja intervencijskih ukrepov v obliki nakupa, skladiščenja in odstranitve kmetijskih proizvodov, od 1. oktobra 2022

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 20(4) Uredbe,

po posvetovanju z Odborom za kmetijska sklada,

ob upoštevanju naslednjega:

(1) Člen 3(1), točka (a), Delegirane uredbe Komisije (EU) št. 906/2014 (2) določa, da se odhodki v zvezi s stroški financiranja, ki so jih imele države članice, ko so namenile sredstva za nakup proizvodov, določijo v skladu z načini iz Priloge I k navedeni uredbi.

(2) Točka I.1 Priloge I k Delegirani uredbi (EU) št. 906/2014 določa, da se zadevni stroški financiranja izračunajo na osnovi enotne obrestne mere za Unijo, ki jo določi Komisija. Ta enotna obrestna mera ustreza povprečju obrestnih mer EURIBOR za trimesečni in dvanajstmesečni terminski tečaj, evidentiranih v šestmesečnem referenčnem obdobju, ki ga določi Komisija, pred obvestilom držav članic iz prvega odstavka točke I.2 navedene priloge, in ponderiranih z eno tretjino oziroma dvema tretjinama.

(3) Za določitev veljavnih obrestnih mer prvi odstavek točke I.2 Priloge I k Delegirani uredbi (EU) št. 906/2014 določa, da morajo države članice Komisiji na njeno zahtevo do roka iz navedene zahteve sporočiti svojo dejansko povprečno obrestno mero v referenčnem obdobju iz točke I.1 navedene priloge.

(4) Če država članica ne pošlje obvestila na obrazcu in do roka iz prvega odstavka navedene točke, se mora šteti, da je obrestna mera za navedeno državo članico 0 %, v skladu z drugim odstavkom točke I.2 Priloge I k Delegirani uredbi (EU) št. 906/2014. Kadar država članica izjavi, da ni imela stroškov obresti, ker v referenčnem obdobju ni javno skladiščila kmetijskih proizvodov, mora Komisija navedeno obrestno mero določiti v skladu s tretjim odstavkom navedene točke.

(5) Glede na dejstvo, da v šestmesečnem referenčnem obdobju, ki je trajalo od novembra 2021 do aprila 2022, države članice niso javno skladiščile kmetijskih proizvodov, jim ni bilo treba pošiljati obvestil v skladu s prvim odstavkom točke I.2 Priloge I k Delegirani uredbi (EU) št. 906/2014. Zato je Komisija v skladu s tretjim odstavkom navedene točke določila referenčno obrestno mero.

(6) V skladu s točko I.3 Priloge I k Delegirani Uredbi (EU) št. 906/2014 se obrestna mera, določena na podlagi točke I.2 navedene priloge, primerja z enotno obrestno mero, določeno na podlagi točke I.1 navedene priloge. Obrestna mera, ki velja za vsako državo članico, mora biti nižja od teh dveh obrestnih mer. Vendar negativnih obrestnih mer ni mogoče upoštevati pri povračilu odhodkov držav članic.

(7) Obrestne mere, veljavne od 1. oktobra 2022, bi bilo treba določiti ob upoštevanju navedenih različnih dejavnikov.

(8) V skladu z delom I, točka 4, Priloge I k Delegirani uredbi (EU) št. 906/2014 se obrestne mere, določene s to uredbo, še naprej uporabljajo, dokler se z naknadno izvedbeno uredbo Komisije ne določi nova obrestna mera –

SPREJELA NASLEDNJO UREDBO:

Člen 1 Za odhodke v zvezi s stroški financiranja, ki so jih imele države članice, ko so namenile sredstva za nakup proizvodov, obračunane Evropskemu kmetijskemu jamstvenemu skladu (EKJS), se obrestne mere iz Priloge I k Delegirani uredbi (EU) št. 906/2014 ob uporabi člena 3(1), točka (a), navedene uredbe določijo na 0 %.

Člen 2 Ta uredba začne veljati tretji dan po objavi v Uradnem listu Evropske unije. Uporablja se od 1. oktobra 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 16. avgusta 2022 Za Komisijo predsednica Ursula VON DER LEYEN

(1) UL L 347, 20.12.2013, str. 549.

(2) Delegirana uredba Komisije (EU) št. 906/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi z odhodki za javno intervencijo (UL L 255, 28.8.2014, str. 1).